รมต.สำนักนายกฯ ย้ำ นายกรัฐมนตรีให้ความสำคัญแรงงานไทย สั่งยกระดับรายได้ เน้นพัฒนาทักษะใหม่ให้สอดรับกับความท้าทาย
นายธนกร วังบุญคงชนะ รัฐมนตรีประจำสำนักนายกรัฐมนตรี กล่าวว่า ยุทธศาสตร์แรงงานตลอดระยะเวลา 8 ปี ภายใต้การบริหารประเทศของ พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้ความสำคัญกับแรงงานไทย ซึ่งเป็นกลุ่มเป้าหมายในการขับเคลื่อนเศรษฐกิจ จึงวางเป้าหมายสร้างการเติบโตรายได้ให้กับแรงงานอย่างยั่งยืน เน้นการพัฒนาทักษะใหม่ ๆ ให้แก่แรงงานทุกกลุ่มทุกช่วงวัย กำชับทุกหน่วยงานที่เกี่ยวข้อง ออกมาตรการ Upskill Reskill และ New Skill เพื่อพัฒนาแรงงานให้มีทักษะตรงตามความต้องการของนายจ้าง ส่งเสริมการเรียนรู้ทางออนไลน์บนแพลตฟอร์มของภาครัฐ นอกจากนี้ ยังให้ความสำคัญในการพัฒนาศักยภาพและคุณภาพให้สอดคล้องกับแนวนโยบายการพัฒนาเศรษฐกิจ BCG เศรษฐกิจสร้างสรรค์ และอุตสาหกรรมใหม่ ที่เน้นการเพิ่มมูลค่า แม้ว่าตลาดแรงงานจะถูกท้าทายจากเทคโนโลยีดิสรัปชั่นและโควิด-19 แต่ยังทำให้แรงงานไทยเป็นที่ต้องการทั้งตลาดในประเทศและต่างประเทศรัฐมนตรีประจำสำนักนายกรัฐมนตรี กล่าวอีกว่า ที่ผ่านมา รัฐบาลยังสนับสนุนให้มีโครงการฝึกอบรมความเป็นเลิศด้านเทคโนโลยีชั้นสูง เพื่อพัฒนาแรงงานหรือพัฒนาผู้ประกอบการให้มีความรู้และทักษะฝีมือ สอดคล้องกับอุตสาหกรรม 6 กลุ่มเป้าหมาย ได้แก่ ดิจิทัล ระบบอัตโนมัติ อิเล็กทรอนิกส์อัจฉริยะ ชีวภาพ ปัญญาประดิษฐ์ และหุ่นยนต์ส่วนการขึ้นค่าแรงขั้นต่ำนั้น ต้องคำนึงถึงภาพรวมที่ทำให้แรงงานมีรายได้เพียงพอต่อการดำรงชีพ และต้องให้ความเป็นธรรมแก่นายจ้างด้วย ควบคู่ไปกับการส่งเสริมการเติบโตทางเศรษฐกิจของประเทศ ดังนั้น การปรับขึ้นค่าแรงขั้นต่ำที่ผ่านมา จึงเป็นฉันทามติร่วมกันของคณะกรรมการไตรภาคี คือ นายจ้าง ลูกจ้าง และรัฐบาล เพื่อให้พี่น้องแรงงานเติบโตเคียงข้างไปกับเศรษฐกิจของประเทศได้